Skupni predlog UREDBA SVETA o spremembi Uredbe (EU) št. 36/2012 o omejevalnih ukrepih glede na razmere v Siriji /* JOIN/2012/037 final - 2012/0368 (NLE) */





OBRAZLOŽITVENI MEMORANDUM (1) Svet je 18. januarja 2012 sprejel Uredbo (EU) št. 36/2012 o omejevalnih ukrepih glede na razmere v Siriji in razveljavitvi Uredbe (EU) št. 442/2011 zaradi uveljavitve Sklepa Sveta 2011/782/SZVP z dne 1. decembra 2011 o omejevalnih ukrepih proti Siriji. (2) Svet je 15. oktobra 2012 odobril Sklep 2012/634/SZVP o spremembi Sklepa 2011/782/SZVP z dne 1. decembra 2011. Te spremembe so bile vključene v Sklep Sveta 2012/739/SZVP z dne 29. novembra 2012, ki je razveljavil in nadomestil Sklep Sveta 2011/782/SZVP z dne 1. decembra 2011. Dodatni elementi zahtevajo spremembo Uredbe št. 36/2012 z dne 18. januarja 2012. (3) Med nadaljnje prepovedi, ki so bile vključene v Sklep Sveta 2012/739/SZVP, spadajo prepoved nakupa, uvoza ali prevoza opreme, ki se lahko uporablja za notranjo represijo, ter prepoved financiranja ali zagotavljanja finančne pomoči za nakup takega blaga. (4) Treba je tudi zagotoviti, da se omejevalni ukrepi proti Syrian Arab Airlines ne uporabljajo za dejanja ali transakcije, ki se izvedejo izključno zaradi evakuacije državljanov Unije in njihovih družinskih članov iz Sirije. (5) Potrebne so tudi nekatere tehnične spremembe veljavnih ukrepov. Zlasti je treba pregledati nekatere določbe glede nadzora nad prenosi sredstev, da se pristojnim organom in gospodarskim subjektom olajša njihovo izvajanje ter da se prepreči izogibanje določbam te uredbe. (6) Člen 29(2) Uredbe (EU) št. 36/2012 določa, da se vse informacije, poslane ali prejete v skladu s tem členom, uporabljajo samo za namene, za katere so bile poslane ali prejete. Navedena določba pa mora jasno navajati, da državam članicam ne preprečuje izmenjave teh informacij s Sirijo in drugimi državami članicami v skladu z nacionalno zakonodajo za namene izterjave nepravilno dodeljenih sredstev. 2012/0368 (NLE) Skupni predlog UREDBA SVETA o spremembi Uredbe (EU) št. 36/2012 o omejevalnih ukrepih glede na razmere v Siriji SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 215 Pogodbe, ob upoštevanju Sklepa Sveta 2012/739/SZVP z dne 29. novembra 2012 o omejevalnih ukrepih proti Siriji in razveljavitvi Sklepa 2011/782/SZVP[1], ob upoštevanju skupnega predloga Visokega predstavnika Unije za zunanje zadeve in varnostno politiko ter Evropske komisije, ob upoštevanju naslednjega: (1) Svet je 18. januarja 2012 sprejel Uredbo (EU) št. 36/2012 o omejevalnih ukrepih glede na razmere v Siriji in razveljavitvi Uredbe (EU) št. 442/2011[2] zaradi uveljavitve Sklepa Sveta 2011/782/SZVP z dne 1. decembra 2011 o omejevalnih ukrepih proti Siriji in razveljavitvi Sklepa 2011/273/SZVP[3]. (2) Svet je 29. novembra 2012 odobril Sklep 2012/739/SZVP, ki je razveljavil in nadomestil Sklep 2011/782/SZVP z dne 1. decembra 2011. (3) S Sklepom Sveta 2012/739/SZVP se prepoveduje nakup, uvoz ali prevoz opreme, ki se lahko uporablja za notranjo represijo, ter financiranje ali zagotavljanje finančne pomoči za nakup takega blaga. (4) Potrebne so tudi nekatere tehnične spremembe veljavnih ukrepov. Zlasti je treba pregledati nekatere določbe glede nadzora nad prenosi sredstev, da se pristojnim organom in gospodarskim subjektom olajša njihovo izvajanje ter da se prepreči izogibanje določbam te uredbe. Treba je tudi pojasniti, da se omejevalni ukrepi proti Syrian Arab Airlines ne bi smeli uporabljati za dejanja ali transakcije, ki se izvedejo izključno zaradi evakuacije državljanov Unije in njihovih družinskih članov iz Sirije. (5) Člen 29 Uredbe (EU) št. 36/2012 z dne 18. januarja 2012 zadeva izmenjavo informacij med osebami, subjekti in organi, da se omogoči skladnost z Uredbo. Člen 29(2) določa, da se poslane ali prejete informacije uporabljajo samo za namene, za katere so bile poslane ali prejete. Vendar člen 29(2) državam članicam ne prepoveduje izmenjave takih informacij s Sirijo in drugimi državami članicami v skladu z nacionalno zakonodajo, kadar je to potrebno in zaradi nudenja pomoči pri izterjavi nepravilno dodeljenih sredstev. (6) Prav tako je treba posodobiti Uredbo (ES) št. 1210/2003 z najnovejšimi podatki, ki so jih predložile države članice v zvezi s pristojnimi organi, in posodobiti naslov Evropske komisije. (7) Uredbo (EU) št. 36/2012 bi bilo treba zato ustrezno spremeniti – SPREJEL NASLEDNJO UREDBO: Uredba (EU) št. 36/2012 se spremeni: (1) za členom 3 se vstavi naslednji člen 3a: „Člen 3a Prepovedano je: (a) kupovati, uvažati ali prevažati opremo iz Sirije, ki se lahko uporablja za notranjo represijo in je navedena v Prilogi 1, ali kakršno koli tako opremo s poreklom iz Sirije; (b) neposredno ali posredno zagotavljati financiranje ali finančno pomoč, vključno z izvedenimi finančnimi instrumenti, zavarovanjem in pozavarovanjem ter posredniškimi storitvami v zvezi z zavarovanjem in pozavarovanjem, za kateri koli nakup, uvoz ali prevoz iz točke (a); ali (c) zavestno in namerno sodelovati v dejavnostih, katerih namen ali učinek je izogibanje prepovedim iz točke (a).“ (2) Člen 18 se nadomesti z naslednjim: „Člen 18 1. Z odstopanjem od člena 14 lahko pristojni organi držav članic, navedeni na spletnih straneh iz Priloge III, odobrijo sprostitev nekaterih zamrznjenih sredstev ali gospodarskih virov, če so izpolnjeni naslednji pogoji: (a) sredstva ali gospodarski viri so predmet arbitražne odločbe, izdane pred datumom, ko je bila fizična ali pravna oseba ali je bil subjekt ali organ iz člena 14 uvrščen na seznam v Prilogi II ali IIa, ali sodne ali upravne odločbe, izdane v Evropski uniji, ali sodne odločbe, izvršljive v zadevni državi članici, pred ali po navedenem datumu; (b) sredstva ali gospodarski viri bodo uporabljeni izključno za ugoditev zahtevkom, ki so zavarovani s takšno odločbo ali so priznani kot veljavni v taki odločbi, v okvirih veljavne zakonodaje in predpisov, ki urejajo pravice oseb s takimi zahtevki; (c) odločba ni v korist fizični ali pravni osebi, subjektu ali organu, uvrščenim na seznam iz Priloge II ali IIa; (d) priznanje odločbe ni v nasprotju z javnim redom zadevne države članice. 2. Zadevna država članica obvesti druge države članice in Komisijo o vseh odobritvah, izdanih na podlagi tega člena.“ (3) V členu 21a se doda naslednji odstavek 3: „3. Člen 14(2) se ne uporablja za dejanja ali transakcije v zvezi s Syrian Arab Airlines, ki se izvedejo le zaradi evakuacije državljanov Unije in njihovih družinskih članov iz Sirije.“ (4) V členu 29 se doda naslednji odstavek 3: „3. Odstavek 2 državam članicam ne bo onemogočal izmenjave takih informacij s Sirijo in drugimi državami članicami v skladu z nacionalno zakonodajo, kadar je to potrebno in za namen olajšanja izterjave nepravilno dodeljenih sredstev.“ (5) Priloga III se nadomesti s Prilogo k tej uredbi. Ta uredba začne veljati dan po objavi v Uradnem listu Evropske unije. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik PRILOGA „PRILOGA III SEZNAM PRISTOJNIH ORGANOV DRŽAV ČLANIC IN NASLOV ZA POŠILJANJE URADNIH OBVESTIL EVROPSKI KOMISIJI A. Pristojni organi posameznih držav članic: BELGIJA http://www.diplomatie.be/eusanctions BOLGARIJA http://www.mfa.bg/en/pages/135/index.html ČEŠKA http://www.mfcr.cz/mezinarodnisankce DANSKA http://um.dk/da/politik-og-diplomati/retsorden/sanktioner/ NEMČIJA http://www.bmwi.de/BMWi/Navigation/Aussenwirtschaft/Aussenwirtschaftsrecht/embargos.html ESTONIJA http://www.vm.ee/est/kat_622/ IRSKA http://www.dfa.ie/home/index.aspx?id = 28519 GRČIJA http://www.mfa.gr/en/foreign-policy/global-issues/international-sanctions.html ŠPANIJA http://www.maec.es/es/MenuPpal/Asuntos/Sanciones%20Internacionales/Paginas/Sanciones_%20Internacionales.aspx FRANCIJA http://www.diplomatie.gouv.fr/autorites-sanctions/ ITALIJA http://www.esteri.it/MAE/IT/Politica_Europea/Deroghe.htm CIPER http://www.mfa.gov.cy/sanctions LATVIJA http://www.mfa.gov.lv/en/security/4539 LITVA http://www.urm.lt/sanctions LUKSEMBURG http://www.mae.lu/sanctions MADŽARSKA http://www.kulugyminiszterium.hu/kum/hu/bal/Kulpolitikank/nemzetkozi_szankciok/ MALTA http://www.doi.gov.mt/EN/bodies/boards/sanctions_monitoring.asp NIZOZEMSKA www.rijksoverheid.nl/onderwerpen/internationale-vrede-en-veiligheid/sancties AVSTRIJA http://www.bmeia.gv.at/view.php3?f_id=12750&LNG=en&version= POLJSKA http://www.msz.gov.pl PORTUGALSKA http://www.min-nestrangeiros.pt ROMUNIJA http://www.mae.ro/node/1548 SLOVENIJA http://www.mzz.gov.si/si/zunanja_politika_in_mednarodno_pravo/zunanja_politika/mednarodna_varnost/omejevalni_ukrepi/ SLOVAŠKA http://www.foreign.gov.sk FINSKA http://formin.finland.fi/kvyhteistyo/pakotteet ŠVEDSKA http://www.ud.se/sanktioner ZDRUŽENO KRALJESTVO www.fco.gov.uk/competentauthorities B. Naslov za pošiljanje uradnih obvestil Evropski komisiji ali druge vrste komuniciranja z njo: European Commission Service for Foreign Policy Instruments (FPI) EEAS 02/309 B-1049 Brussels Belgium“ [1] UL L 330, 30.11.2012, str. 21. [2] UL L 16, 19.1.2012, str. 1. [3] UL L 319, 2.12.2011, str. 56.